[image: image1.png]


ข้อสอบข้อเขียนพระอภิธรรม  ภาคเรียนที่ ๒  ปีการศึกษา ๒๕๖๐
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะโท
สอบ วันอาทิตย์ที่  ๑๐  ธันวาคม  พ.ศ. ๒๕๖๐
วิชา  : ปกิณณกสังคหะ  สมุจจยสังคหะ
๑๐  ข้อ  รวม   ๑๐๐  คะแนน

เวลา  ๔ ชม.

๑. 
ก. คาถาที่แสดงมาติกาทั้ง ๖  และคำปฏิญญานั้น   แสดงว่าอย่างไร ?   ให้แปลมาด้วย ?


ข. ให้อธิบายความเป็นไปแห่งเวทนา  ๓  (อารัมมณานุภวนลักขณนัย)
๒.
ก. ให้แสดงการจำแนกสเหตุกจิตโดยเหตุ 

ข. อโลภะ  อโทสะ  ที่ประกอบกับญาณวิปปยุตตจิตนั้น  เป็นเจตสิกพวกไหน ?  อโลภะ  อโทสะที่ประกอบกับญาณสัมปยุตตจิตนั้นเป็นเจตสิกพวกไหน ?  และติเหตุกเจตสิก ๓๕ ดวงนั้น  ได้แก่อะไรบ้าง  เหตุ ๓ นั้น  คืออะไร? ให้แสดงตามคหิตัคคหนนัย 
๓. 
ก. กิจมี  ๑๔  กิจ  แต่ฐานของกิจเหล่านั้นมีเพียง  ๑๐  ฐาน ที่เป็นเช่นนี้เพราะเหตุใด ?   


ข. ให้แสดงฐานโดยพิสดารว่ามีจำนวนเท่าใด ?  คืออะไรบ้าง ?   พร้อมทั้งยกหลักฐานบาลีขึ้นแสดงด้วย
๔.  ทวารสังคหะ แปลว่ากระไร ? คำว่าทวารในที่นี้หมายความว่ากระไร ? และมีกี่อย่าง ? อะไรบ้าง ? ให้บอกองค์ธรรมของทวารนั้นๆ มาด้วย
๕. ให้แปลคาถาดังต่อไปนี้
ปญฺจวีส  ปริตฺตมฺหิ

ฉ  จิตฺตานิ  มหคฺคเต
เอกวีสติ  โวหาเร


อฏฺฐฃ  นิพฺพานโคจเร
วีสานุตฺตรมุตฺตมฺหิ

อคฺคมคฺคผลุชฺฌิเต
ปญฺจ  สพฺพตฺถ  ฉจฺเจติ

สตฺตธา  ตตฺถ  สงฺคโห.
๖.  คำว่า วัตถุ ในวัตถุสังคหะนี้ หมายความว่าอะไร วัตถุมีกี่อย่าง คืออะไรบ้าง ? ให้บอกองค์ธรรมของวัตถุนั้น ๆ มาด้วย
๗.  เพราะเหตุใด   ปริจเฉทที่ ๗  จึงเรียกว่า  สมุจจยสังคหะ  และสมุจจยสังคหะนี้มีสังคหะอยู่กี่หมวด  คืออะไรบ้าง   แต่ละหมวดมีธรรมอยู่เท่าไร ? คืออะไรบ้าง ?  (ให้บอกเฉพาะหัวข้อ)
๘.  ให้ยกอุปมาเปรียบเทียบระหว่างกิเลสทั้ง ๓ มีอนุสัยกิเลสเป็นต้น และให้แสดงกุศลที่ประหาณกิเลสทั้ง ๓ เหล่านั้น มาโดยเฉพาะ ๆ ว่ากุศลชนิดไหน ประหาณกิเลสชนิดใด ?

๙.
ก. อารมณ์อันเป็นที่ตั้งแห่งการกำหนดของสติมีเท่าไร คืออะไรบ้าง ?


ข. แสดงเหตุผลที่วิริยะดวงเดียว  เป็นสัมมัปปธานทั้ง ๔ ได้ ?

๑๐. 
ในวัตถุธรรม ๗๒ นั้น  วัตถุธรรมที่แสดงไว้ในอกุศลสังคหะ มิสสกสังคหะ  โพธิปักขิยสังคหะ  สัพพสังคหะ  แต่ละหมวด มีจำนวนเท่าใด คืออะไรบ้าง ?
----------------------------------

กลุ่มงานวิชาการ  อภิธรรมโชติกะวิทยาลัย
มหาวิทยาลัยมหาจุฬาลงกรณราชวิทยาลัย
ข้อสอบสัมภาษณ์พระอภิธรรม  ภาคเรียนที่ ๒ ปีการศึกษา ๒๕๖๐
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะโท
สอบวันจันทร์ที่ 1๑  ธันวาคม พ.ศ. ๒๕๖๐
วิชา  : ปกิณณกสังคหะ  สมุจจยสังคหะ
๕ ข้อ  

๒๕ คะแนน  

เวลา  ๑๕  นาที
๑. 
ก. ให้แสดงมาติกาทั้ง ๖ พร้อมด้วยความหมาย ?

ข. นามเตปฺาส  คือสภาวธรรม ๕๓ นั้นได้แก่อะไร ? และให้แสดงประเภทของเวทนาโดยนัย
ทั้ง ๒  มาด้วย ?

ตอบ
ก. แสดงมาติกาทั้ง ๖ พร้อมด้วยความหมาย มีดังนี้


๑. เวทนาสังคหะ

การสงเคราะห์ จิต เจตสิก โดยประเภทแห่งเวทนา ๓ หรือ ๕


๒. เหตุสังคหะ

การสงเคราะห์ จิต เจตสิก โดยประเภทแห่งเหตุ ๖


๓. กิจจสังคหะ

การสงเคราะห์ จิต เจตสิก โดยประเภทแห่งกิจ ๑๔ และฐาน ๑๐


๔. ทวารสังคหะ

การสงเคราะห์ จิต เจตสิก โดยประเภทแห่งทวาร ๖


๕. อารัมมณสังคหะ
การสงเคราะห์ จิต เจตสิก โดยประเภทแห่งอารมณ์ ๖


๖. วัตถุสังคหะ

การสงเคราะห์ จิต เจตสิก โดยประเภทแห่งวัตถุ ๖
ข. นามเตปฺาส คือสภาวธรรม ๕๓ นั้น ได้แก่ จิตทั้งหมด ว่าโดยลักษณะแล้วนับรวมเป็น ๑ เจตสิก ๕๒   
     
และประเภทของเวทนาโดยนัยทั้ง ๒ นั้น คือ


๑. อารัมมณานุภวนลักขณนัย 
คือ อาการเป็นไปแห่งการเสวยอารมณ์


๒. อินทริยเภทนัย

คือ การเป็นใหญ่  เป็นผู้ปกครอง
๒. 
ก. คำว่า  เหตุ  หมายความว่าอย่างไร ?  ผลที่เกิดจากเหตุนั้น  ได้แก่อะไร ?


ข. เจตสิกที่ทำหน้าที่มากที่สุดนั้น  มีกี่ดวง ?  คืออะไรบ้าง ?  ให้บอกหน้าที่นั้น ๆ  มาด้วย ?

ตอบ
ก. คำว่าเหตุ  หมายความว่า  เป็นธรรมที่ให้ผลเกิดขึ้น  และให้ผลธรรมนั้นตั้งมั่นในอารมณ์และให้เจริญขึ้นได้  ผลที่เกิดจากเหตุนั้น  ได้แก่  กายกรรม  วจีกรรม  มโนกรรม  ที่เป็นกุศลบ้าง  อกุศลบ้าง  อพยากตะบ้าง ฯ

ข. เจตสิกที่ทำหน้าที่มากที่สุดนั้นมี  ๗ ดวง  คือ สัพพจิตตสาธารณเจตสิก ๗  ทำหน้าที่ ๑๔  อย่างคือ         
๑.ปฏิสนธิกิจ  ๒. ภวังคกิจ  ๓.อาวัชชนกิจ  ๔. ทัสสนกิจ  ๕.สวนกิจ  ๖.ฆายนกิจ  ๗.สายนกิจ  ๘.ผุสนกิจ  
๙.สัมปฏิจฉนกิจ  ๑๐. สันตีรณกิจ  ๑๑.โวฏฐัพพนกิจ  ๑๒. ชวนกิจ  ๑๓. ตทารัมมณกิจ  ๑๔. จุติกิจ ฯ
๓. ความยึดมั่นในอารมณ์  เรียกว่าอะไร  มีกี่อย่าง  คืออะไรบ้าง ?  ให้แสดงพร้อมทั้งความหมายและองค์ธรรม  
ตอบ
ความยึดมั่นในอารมณ์  เรียกว่า  อุปาทาน  มี ๔ คือ

๑. กามุปาทาน  ธรรมชาติที่เป็นเครื่องยึดมั่นในกามคุณอารมณ์  องค์ธรรมได้แก่  โลภเจตสิก  ที่ในโลภมูลจิต ๘

๒. ทิฏฐุปาทาน  ธรรมชาติที่เป็นเครื่องยึดมั่นในความเห็นผิด  ที่นอกจากสีลัพพตปรามาสทิฏฐิ  และ
อัตตวาททิฏฐิ  องค์ธรรมได้แก่  ทิฏฐิเจตสิก  ที่ในทิฏฐิคตสัมปยุตตจิต ๔

๓. สีลัพพตุปาทาน  ธรรมชาติที่เป็นเครื่องยึดมั่นในการปฏิบัติผิด  องค์ธรรมได้แก่  ทิฏฐิเจตสิก  ที่ในทิฏฐิคตสัมปยุตตจิต ๔

๔. อัตวาทุปาทาน  ธรรมชาติที่เป็นเครื่องยึดมั่นในรูปนามขันธ์ ๕  ว่าเป็นตัวเป็นตน  องค์ธรรมได้แก่  
ทิฏฐิเจตสิก  ที่ในทิฏฐิคตสัมปยุตตจิต ๔
๔. คำว่า  ขันธ์  หมายความว่าอย่างไร ?  มีบาลีแสดงว่าอย่างไร ?  และคำว่าขันธ์ในที่นี้มีกี่ขันธ์   คืออะไรบ้าง  จงบอกมาพร้อมทั้งความหมายและองค์ธรรม ?

ตอบ
คำว่าขันธ์   หมายความว่า  เป็นกลุ่มเป็นกอง  มีบาลีแสดงว่า  ราสฏฺเฐฃน  (ราสิอฏฺเฐฃน)  ขนฺโธ  ชื่อว่าขันธ์  เพราะอรรถว่า   เป็นกลุ่มเป็นกอง  และคำว่า  ขันธ์ในที่นี้มี ๕  คือ
๑. รูปขันธ์  กองรูป  องค์ธรรมได้แก่  รูป  ๒๘
๒. เวทนาขันธ์  กองเวทนา  องค์ธรรมได้แก่   เวทนาเจตสิกที่ในจิต  ๘๙  หรือ ๑๒๑  
๓. สัญญาขันธ์  กองสัญญา  องค์ธรรมได้แก่  สัญญาเจตสิกที่ในจิต  ๘๙  หรือ ๑๒๑
๔. สังขารขันธ์  กองสังขาร องค์ธรรมได้แก่ เจตสิก ๕๐ (เว้นเวทนา  สัญญา) ที่ในจิต ๘๙ หรือ ๑๒๑ ตามสมควร
๕. วิญญาณขันธ์  กองจิต  องค์ธรรมได้แก่ จิต  ๘๙  หรือ ๑๒๑
๕. จงตอบคำถามดังต่อไปนี้

ก. สัพพจิตตสาธารณเจตสิก ๗ เป็นขันธ์อะไรได้บ้าง ?

ข. หทยวัตถุเป็นอายตนะอะไร ?

ค. อเหตุกะกิริยาจิต ๓  เป็นธาตุอะไรได้บ้าง ?

ง. รูป ๒๘  นิพพาน  เป็น สัจจะอะไรได้บ้าง ?

จ. องค์ธรรมของ ธัมมารมณ์  ธัมมายตนะ  ธัมมธาตุ  เหมือนกันหรือต่างกันอย่างไร ?
ตอบ
ก. สัพพจิตตสาธารณเจตสิก ๗ เป็น เวทนาขันธ์  สัญญาขันธ์  สังขารขันธ์

ข. หทยวัตถุ  เป็น  ธัมมายตนะ

ค. อเหตุกกิริยาจิต ๓  เป็น มโนธาตุ  มโนวิญญาณธาตุ

ง. รูป ๒๘ เป็น ทุกขสัจจะ  นิพพาน  เป็น นิโรธสัจจะ

จ. องค์ธรรมของธัมมายตนะ  กับ ธัมมธาตุนั้น  เหมือนกัน  ได้แก่  เจตสิก ๕๒  สุขุมรูป ๑๖  นิพพาน

ส่วนองค์ธรรมของธัมมารมณ์นั้นได้แก่  จิต ๘๙  เจตสิก ๕๒  ปสาทรูป ๕  สุขุมรูป ๑๖  นิพพาน  บัญญัติ

----------------------------------

กลุ่มงานวิชาการ  อภิธรรมโชติกะวิทยาลัย
มหาวิทยาลัยมหาจุฬาลงกรณราชวิทยาลัย
เฉลยข้อสอบข้อเขียนพระอภิธรรม  ภาคเรียนที่ ๒  ปีการศึกษา ๒๕๖๐
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะโท
สอบ วันอาทิตย์ที่  ๑๐  ธันวาคม  พ.ศ. ๒๕๖๐
วิชา  : ปกิณณกสังคหะ  สมุจจยสังคหะ
๑๐  ข้อ  รวม   ๑๐๐  คะแนน

เวลา  ๔ ชม.

๑. 
ก. 
คาถาที่แสดงมาติกาทั้ง ๖  และคำปฏิญญานั้น   แสดงว่าอย่างไร ?   ให้แปลมาด้วย ?


ข. 
ให้อธิบายความเป็นไปแห่งเวทนา  ๓  (อารัมมณานุภวนลักขณนัย)
ตอบ
ก. 
คาถาที่แสดงมาติกาทั้ง ๖  และคำปฏิญญานั้นคือ


๑. สมฺปยุตฺตา   ยถาโยคํ

เตปญฺญฃาส  สภาวโต


    จิตฺตเจตสิกา   ธมฺมา

เตสนฺทานิ   ยถารหํ


๒. เวทนาเหตุโต  กิจฺจ-

ทฺวาราลมฺพนวตฺถุโต


    จิตฺตุปฺปาทวเสเนว  

สงฺคโห   นาม   นียเต
สภาวธรรม  ๕๓  คือ จิตและเจตสิก  ชื่อว่า    นามเตปญฺญาส   ว่าโดยลักษณะของตน ๆ  ประกอบด้วย  เอกุปฺปาทตา  เป็นต้น   ตามที่ประกอบได้  ดังแสดงแล้วโดยพิสดาร (ในปริจเฉทที่ ๒)
บัดนี้ข้าพเจ้าจะแสดงปกิณณกสังคหะของจิตและเจตสิก  ว่าด้วยอำนาจแห่งการเกิดขึ้นของจิต  โดยประเภทแห่ง  เวทนา  เหตุ  กิจจ์  ทวาร  อารมณ์   และวัตถุตามสมควร

ข. 
ความเป็นไปแห่งเวทนา ๓ มีดังนี้  การเสวยอารมณ์ของสัตว์ทั้งหลายนั้น  ย่อมมีอยู่ ๓ อย่างด้วยกัน  คือ
๑.
ในขณะที่เสวยอารมณ์อยู่นั้น   บางทีก็รู้สึกสบาย    เรียกว่า  สุขเวทนา
๒.
ในขณะที่เสวยอารมณ์อยู่นั้น   บางทีก็รู้สึกไม่สบาย  เรียกว่า   ทุกขเวทนา
๓.
ในขณะที่เสวยอารมณ์อยู่นั้น    บางทีก็รู้สึกเฉย ๆ  ไม่ใช่สุข  ไม่ใช่ทุกข์  เรียกว่า   อุเบกขาเวทนา
๒.
ก. ให้แสดงการจำแนกสเหตุกจิตโดยเหตุ 

ข. อโลภะ  อโทสะ  ที่ประกอบกับญาณวิปปยุตตจิตนั้น  เป็นเจตสิกพวกไหน ?  อโลภะ  อโทสะที่ประกอบกับญาณสัมปยุตตจิตนั้นเป็นเจตสิกพวกไหน ?  และติเหตุกเจตสิก ๓๕ ดวงนั้น  ได้แก่อะไรบ้าง  เหตุ ๓ นั้น  คืออะไร? ให้แสดงตามคหิตัคคหนนัย 
ตอบ
ก. การจำแนกสเหตุกจิตโดยเหตุ  ในสเหตุกจิต ๗๑ หรือ ๑๐๓ นั้น

๑. เอกเหตุกจิต  จิตที่มีเหตุ ๑  มี ๒ ดวงคือ  โมหมูลจิต ๒  มีเหตุ ๑ คือ โมหเหตุ

๒. ทวิเหตุกจิต  จิตที่มีเหตุ ๒  มี  ๒๒ ดวงคือ  
โลภมูลจิต ๘  มีเหตุ ๒  คือ โลภเหตุ  โมหเหตุ
โทสมูลจิต ๒ มีเหตุ  ๒  คือ  โทสเหตุ  โมหเหตุ  
ญาณวิปปยุตตจิต ๑๒  มีเหตุ ๒ คือ อโลภเหตุ  อโทสเหตุ

๓. ติเหตุกจิต  จิตที่มีเหตุ ๓  มี ๔๗  หรือ ๗๙  ดวงคือ

    กามาวจรญาณสัมปยุตตจิต ๑๒  มหัคคตจิต ๒๗  โลกุตตรจิต ๘ หรือ  ๔๐ มีเหตุ ๓ คือ อโลภเหตุ  อโทสเหตุ  อโมหเหตุ

ข. อโลภะ  อโทสะ  ที่ประกอบกับญาณวิปปยุตตจิตนั้น  เป็นเจตสิกพวกเอกเหตุกเจตสิก

อโลภะ  อโทสะ  ที่ประกอบกับญาณสัมปยุตตจิตนั้น  เป็นเจตสิกพวกทวิเหตุกเจตสิก และติเหตุกเจตสิก ๓๕  ดวงนั้น  ได้แก่  อัญญสมานเจตสิก ๑๓  โสภณเจตสิก  ๒๒  (เว้น อโลภะ  อโทสะ  ปัญญา)  ที่ประกอบกับญาณสัมปยุตตจิต  เหตุ ๓  นั้น คือ  อโลภเหตุ  อโทสเหตุ  อโมหเหตุ
๓. 
ก. กิจมี  ๑๔  กิจ  แต่ฐานของกิจเหล่านั้นมีเพียง  ๑๐  ฐาน ที่เป็นเช่นนี้เพราะเหตุใด ?   


ข. ให้แสดงฐานโดยพิสดารว่ามีจำนวนเท่าใด ?  คืออะไรบ้าง ?   พร้อมทั้งยกหลักฐานบาลีขึ้นแสดงด้วย
ตอบ  
ก. กิจมี ๑๔ กิจ แต่ฐานของกิจเหล่านั้นมีเพียง ๑๐ ฐาน  ที่เป็นเช่นนี้เพราะ ทัสสนกิจ  สวนกิจ  ฆายนกิจ  สายนกิจ  ผุสสนกิจ ทั้ง ๕ นี้ ต้องตั้งอยู่ในระหว่างปัญจทวาราวัชชนจิต กับ สัมปฏิจฉนจิตเท่านั้น ตั้งอยู่ที่อื่นไม่ได้ ฐานนี้เรียกว่า ปัญจวิญญาณฐาน ด้วยเหตุนี้ ฐานจึงมีเพียง ๑๐ ฐาน

ข. ฐานโดยพิสดาร มีจำนวน ๒๕ คือ ปฏิสนธิฐานมี ๑ ภวังคฐานมี ๖ อาวัชชนฐานมี ๒ ปัญจวิญญาณฐานมี ๑ สัมปฏิจฉนฐานมี ๑ สันตีรณฐานมี ๑ โวฏฐัพพนฐานมี ๒ ชวนฐานมี ๖ ตทารัมมณฐานมี ๒ จุติฐานมี ๓ รวมเป็นฐาน ๒๕ ดังมีหลักฐานบาลีแสดงว่า

สนฺธิ  เอกํ  ฉ  ภวงฺคํ

ทฺวาวชฺชนํ  ปญฺจาทฺเยกํ

เทฺว  โว  โช  ฉ  ตทาเทฺวติ
จุตีติ  ปญฺจวีสติ
๔.  ทวารสังคหะ แปลว่ากระไร ? คำว่าทวารในที่นี้หมายความว่ากระไร ? และมีกี่อย่าง ? คืออะไรบ้าง ? ให้บอกองค์ธรรมของทวารนั้นๆ มาด้วย
ตอบ
ทวารสังคหะ แปลว่า การสงเคราะห์ จิต เจตสิก โดยประเภทแห่งทวาร ชื่อว่า ทวารสังคหะ คำว่า ทวารในที่นี้ หมายความว่า ประตู ซึ่งเป็นที่เข้าออก ของวิถีจิตทั้งหลาย เหมือนหนึ่ง ประตู สำหรับ เป็นที่เข้าออกของคนทั้งหลาย มี ๖ อย่างคือ
๑.  จักขุทวาร    องค์ธรรม  ได้แก่  จักขุปสาท
๒.  โสตทวาร   องค์ธรรม  ได้แก่  โสตปสาท
๓.  ฆานทวาร   องค์ธรรม  ได้แก่  ฆานปสาท
๔.  ชิวหาทวาร องค์ธรรม  ได้แก่  ชิวหาปสาท
๕.  กายทวาร    องค์ธรรม  ได้แก่  กายปสาท
๖.  มโนทวาร    องค์ธรรม  ได้แก่  ภวังคจิต ๑๙
๕. ให้แปลคาถาดังต่อไปนี้
ปญฺจวีส  ปริตฺตมฺหิ

ฉ  จิตฺตานิ  มหคฺคเต
เอกวีสติ  โวหาเร


อฏฺฐฃ  นิพฺพานโคจเร
วีสานุตฺตรมุตฺตมฺหิ

อคฺคมคฺคผลุชฺฌิเต
ปญฺจ  สพฺพตฺถ  ฉจฺเจติ

สตฺตธา  ตตฺถ  สงฺคโห.
ตอบ
แปลคาถาดังต่อไปนี้
จิต ๒๕ ดวงคือ  ทวิปัญจวิญญาณจิต ๑๐  มโนธาตุ ๓  สันตีรณจิต ๓  มหาวิปากจิต ๘  หสิตุปปาทจิต ๑  เกิดได้ในอารมณ์ ๖  ที่เป็นกามธรรมอย่างเดียว

จิต ๖  ดวงคือ  วิญญานัญจายตนฌานจิต ๓  เนวสัญญานาสัญญายตนฌานจิต ๓  เกิดได้ในธรรมารมณ์  ที่เป็นมหัคคตอย่างเดียว

จิต ๒๑  ดวงคือ  รูปาวจรจิต ๑๕  (เว้นอภิญญาจิต ๒)  อากาสานัญจายตนฌานจิต ๓  อากิญจัญญายตนฌานจิต ๓ เกิดได้ในธรรมารมณ์ที่เป็นบัญญัติอย่างเดียว

จิต ๘ ดวงคือ  โลกุตตรจิต ๘  เกิดได้ในธรรมารมณ์ที่เป็นนิพพานอย่างเดียว

จิต ๒๐ ดวงคือ อกุศลจิต ๑๒  มหากุศลญาณวิปปยุตตจิต ๔  มหากริยาญาณวิปปยุตจิต ๔  เกิดได้ในอารมณ์ ๖  ที่เป็นกามะ มหัคคตะ  บัญญัติ (เว้นโลกุตตรธรรม ๙)

จิต ๕ ดวงคือ มหากุศลญาณสัมปยุตตจิต ๔  กุศลอภิญญาจิต ๑  เกิดได้ในอารมณ์ ๖  ที่เป็นกามะ  มหัคคตะ  โลกุตตระ  บัญญัติ  (เว้นอรหัตตมรรค  อรหัตตผล)

จิต ๖ ดวงคือ  มหากริยาญาณสัมปยุตตจิต ๔  กิริยาอภิญญาจิต ๑  มโนทวาราวัชชนจิต ๑  เกิดได้ในอารมณ์ ๖  ที่เป็นกามะ  มหัคคตะ  โลกุตตระ  บัญญัติ  โดยไม่มีเหลือ

ในอารัมมณสังคหะนี้  มีการสงเคราะห์จิต ๗ นัย  โดยประเภทแห่งเอกันตะ ๔  อเนกันตะ ๓ ดังที่กล่าวมาแล้ว  ด้วยประการฉะนี้
๖. คำว่า วัตถุ ในวัตถุสังคหะนี้  หมายความว่าอะไร  วัตถุมีกี่อย่าง  คืออะไรบ้าง ?  ให้บอกองค์ธรรมของวัตถุนั้น ๆ  มาด้วย
ตอบ
คำว่า วัตถุ ในวัตถุสังคหะนี้ หมายความว่า ธรรมที่เป็นที่อาศัย ของจิต เจตสิก ชื่อว่า วัตถุ
วัตถุมี ๖ อย่าง คือ
๑.  จักขุวัตถุ    องค์ธรรม  ได้แก่  จักขุปสาท
๒.  โสตวัตถุ   องค์ธรรม  ได้แก่  โสตปสาท
๓.  ฆานวัตถุ   องค์ธรรม  ได้แก่  ฆานปสาท
๔.  ชิวหาวัตถุ องค์ธรรม  ได้แก่  ชิวหาปสาท
๕.  กายวัตถุ    องค์ธรรม  ได้แก่  กายปสาท
๖.  หทยวัตถุ   องค์ธรรม  ได้แก่  หทยรูป
๗. 
เพราะเหตุใด  ปริจเฉทที่ ๗ จึงเรียกว่า  สมุจจยสังคหะ  และสมุจจยสังคหะนี้มีสังคหะอยู่กี่หมวด  คืออะไรบ้าง  แต่ละหมวดมีธรรมอยู่เท่าไร ? คืออะไรบ้าง ?  (ให้บอกเฉพาะหัวข้อ)
ตอบ 
เพราะเหตุว่า  ในปริจเฉทที่ ๗ นี้  พระอนุรุทธาจารย์แสดงการรวบรวมธรรมที่มีสภาพเข้ากันได้  จึงเรียกว่า สมุจจยสังคหะ 
และในสมุจจยสังคหะนี้มีสังคหะอยู่  ๔ หมวด คือ

๑. อกุศลสังคหะ
การแสดงสงเคราะห์ธรรมที่เป็นฝ่ายอกุศลโดยส่วนเดียวหมวดหนึ่ง

๒. มิสสกสังคหะ  การแสดงสงเคราะห์ธรรมที่เป็นกุศล อกุศล  อพยากต ทั้ง ๓ ปนกันหมวดหนึ่ง

๓. โพธิปักขิยสังคหะ  การแสดงสงเคราะห์ธรรมที่เป็นฝ่ายมรรคญาณหมวดหนึ่ง

๔. สัพพสังคหะ  การแสดงสงเคราะห์จิต  เจตสิก  รูป  นิพพาน  ซึ่งเป็นวัตถุธรรมทั้งหมดรวมกันหมวดหนึ่ง
ในอกุศลสังคหะมีธรรมอยู่ ๙ หมวด   คือ 

๑.อาสวะ  ๒.โอฆะ  ๓.โยคะ  ๔.คันถะ  ๕. อุปาทาน  ๖.นีวรณะ     ๗. อนุสัย  ๘. สังโยชน์  ๙. กิเลส
ในมิสสกสังคหะ  มีธรรมอยู่  ๗ หมวดคือ
๑.เหตุ  ๒. ฌานังคะ  ๓.มัคคังคะ  ๔. อินทรีย์  ๕.พละ  ๖.อธิบดี    ๗. อาหาร
ในโพธิปักขิยสังคหะมีธรรมอยู่  ๗ หมวด  คือ  
1. สติปัฏฐาน  ๒. สัมมัปปธาน  ๓. อิทธิบาท  ๔. อินทรีย์  ๕. พละ  ๖. โพชฌงค์  ๗. มัคคังคะ
ในสัพพสังคหะ  มีธรรมอยู่  ๕ หมวด  คือ  

๑. ขันธ์  ๒. อุปาทานักขันธ์  ๓. อายตนะ  ๔. ธาตุ  ๕. สัจจะ
๘.  ให้ยกอุปมาเปรียบเทียบระหว่างกิเลสทั้ง ๓ มีอนุสัยกิเลสเป็นต้น และให้แสดงกุศลที่ประหาณกิเลสทั้ง ๓ เหล่านั้น มาโดยเฉพาะ ๆ ว่ากุศลชนิดไหน ประหาณกิเลสชนิดใด ?

ตอบ
ถ้าจะอุปมาเปรียบเทียบระหว่าง อนุสัยกิเลส ปริยุฏฐานกิเลส วีติกกมกิเลสทั้ง ๓ อย่างนี้แล้ว ก็เปรียบเหมือนกับไม้ขีดไฟ อนุสัยกิเลส  เปรียบเหมือนไฟที่อยู่ในหัวไม้ขีด อารมณ์ต่าง ๆ ที่มากระทบทางตา หู จมูก ลิ้น กาย ใจ เปรียบเหมือนเอาก้านไม้ขีดไปขีดที่ข้างกล่อง เมื่อไฟปรากฏขึ้น ไฟนี้เปรียบเหมือนปริยุฏฐานกิเลส และเมื่อเอาไฟที่ปรากฏขึ้นนี้ไปจุดเข้ากับวัตถุสิ่งหนึ่งสิ่งใดแล้วไฟที่ลุกติดวัตถุนั้น ๆ เปรียบเหมือนกับวีติกกมกิเลสดังนี้
กุศลที่สามารถประหาณกิเลสทั้ง ๓ เหล่านี้โดยเฉพาะ ๆ นั้น คือ
ศีลกุศล
          สามารถประหาณ      วีติกกมกิเลสได้
สมาธิกุศล        สามารถประหาณ      ปริยุฏฐานกิเลสได้
ปัญญาในมรรค  สามารถประหาณ      อนุสัยกิเลสได้
๙.
ก. อารมณ์อันเป็นที่ตั้งแห่งการกำหนดของสติมีเท่าไร คืออะไรบ้าง ?


ข. แสดงเหตุผลที่วิริยะดวงเดียว  เป็นสัมมัปปธานทั้ง ๔ ได้ ?

ตอบ
ก. อารมณ์อันเป็นที่ตั้งแห่งการกำหนดของสติ มี ๔ คือ

๑. รูปขันธ์   เป็นอารมณ์แห่งการกำหนดของสติ  เรียกว่า  กายานุปัสสนาสติปัฏฐาน

๒. เวทนาขันธ์  เป็นอารมณ์แห่งการกำหนดของสติ  เรียกว่า  เวทนานุปัสสนาสติปัฏฐาน

๓. วิญญาณขันธ์  เป็นอารมณ์แห่งการกำหนดของสติ  เรียกว่า  จิตตานุปัสสนาสติปัฏฐาน

๔. สัญญาขันธ์  และสังขารขันธ์  เป็นอารมณ์แห่งการกำหนดของสติ เรียกว่า  ธัมมานุปัสสนาสติปัฏฐาน

ข. วิริยะดวงเดียวเป็นสัมมัปปธานทั้ง ๔ ได้ เพราะกิจของวิริยะในที่นี้มีอยู่ ๔ อย่างคือ

๑. พยายามเพื่อละอกุศลที่เกิดแล้ว

๒. พยายามเพื่อไม่ให้อกุศลใหม่เกิด

๓. พยายามเพื่อให้กุศลใหม่เกิด

๔. พยายามเพื่อให้กุศลที่เกิดแล้วเจริญรุ่งเรืองขึ้น
๑๐. 
ในวัตถุธรรม ๗๒ นั้น  วัตถุธรรมที่แสดงไว้ในอกุศลสังคหะ มิสสกสังคหะ  โพธิปักขิยสังคหะ  สัพพสังคหะ  แต่ละหมวด มีจำนวนเท่าใด คืออะไรบ้าง ?

ตอบ
ในวัตถุธรรม ๗๒ นั้น

วัตถุธรรมที่แสดงไว้ในอกุศลสังคหะ          
มี ๑๔  
คือ อกุศลเจตสิก ๑๔

วัตถุธรรมที่แสดงไว้ในมิสสกสังคหะ         
มี ๓๖  
คือ จิต ๑ เจตสิก ๒๖ รูป ๙

วัตถุธรรมที่แสดงไว้ในโพธิปักขิยสังคหะ  
มี ๑๔ 
คือ จิต ๑  เจตสิก ๑๓

วัตถุธรรมที่แสดงไว้ในสัพพสังคหะ           
มี ๗๒ 
คือ จิต ๑ เจตสิก ๕๒  นิปผันนรูป ๑๘  นิพพาน ๑
----------------------------------

กลุ่มงานวิชาการ  อภิธรรมโชติกะวิทยาลัย
มหาวิทยาลัยมหาจุฬาลงกรณราชวิทยาลัย
